<classify> Hivi karibuni, TFF walitoa tamko kuwa wachezaji wote wa kigeni waliosajiliwa wanatakiwa kulipiwa ada ya Dola za Marekani 2,000 kwa ajili ya kuchangia Mfuko wa Maendeleo ya Soka la Vijana na Wanawake nchini.Akizungumza na waandishi wa habari Dar es Salaam jana, Ofisa Habari wa TFF, Baraka Kizuguto alisema michuano itakapoanza bila mchezaji yeyote kulipiwa kiwango hicho, hataruhusiwa kucheza.Kama tulivyosema mwanzo, ni lazima kila timu imlipie mchezaji wake fedha hizo la sivyo hataruhusiwa kucheza michuano hiyo, atakaa benchi hadi suala hilo litakapokamilishwa, alisema Kizuguto.Alisema wachezaji wa kigeni wanaotakiwa kulipiwa fedha hizo wapo 29 huku saba wakitoka katika timu za Yanga, Simba na Azam FC; wawili wa Stand United, mmoja Mbeya City, African Sports mmoja na Coastal Union wanne. Hata hivyo, kumekuwepo na taarifa kuwa klabu za Yanga, Simba na Azam hazitalipa kiwango hicho kwa vile ni kikubwa mno.Akizungumza na chombo kimoja cha habari hivi karibuni, Katibu Mkuu wa Yanga, Dk Jonas Tiboroha alisema kiwango hicho kilipaswa kupunguzwa kuanzia dola 700 hadi 1,000 ili kutoa unafuu.Alisema klabu nyingi hazina fedha kwani hutegemea mapato ya mlangoni kuendesha timu zao. Msemaji wa Azam FC, Jaffari Idd alisema tayari wameshawalipia wachezaji wao, lakini wameomba TFF iwapunguzie ada hiyo kwani ni kubwa.Mkuu wa Idara ya Habari na Mawasiliano wa Yanga, Jerry Muro alisema wanawasubiri TFF, bila kufafanua kauli hiyo hata baada ya kuelezwa kuwa wametoa onyo kuwa mchezaji asiyelipiwa hatacheza.  <topic>: michezo 